Groot afname in poste tot dusver in 2017, sê StatsSAPali Lehohla, statistikus-generaal (28 September 2017) Foto: Jonisayi Maromo/ANA Suid-Afrika se formele nie-landboubedryf het in die tweede kwartaal van 2017 ŉ verlies van 34 000 poste aangemeld, aldus die kwartaallikse indiensnemingsopname wat Donderdag deur StatsSA vrygestel is. “Die afname is in vervaardiging, konstruksie, gemeenskapsdiens en vervoer. Slegs mynbou en steengroewe het ŉ effense toename aangedui wat indiensneming betref,” het statistikus-generaal Pali Lehohla tydens ŉ perskonferensie in Pretoria gesê. “In vergelyking met dieselfde kwartaal in 2016, het indiensneming jaar-op-jaar met 13 000 (0.1%) toegeneem.” Lehohla het gesê dis belangrik om na die kwartaal te kyk en die jaar-op-jaar, om te begryp hoe beduidend die veranderings is. Die kwartaallikse indiensnemingstatistiek is ŉ opname wat deur Statistieke Suid-Afrika gedoen word. Die opnames word by aanlegte, kantore en pakhuise gedoen, asook by nasionale en plaaslike entiteite. Volgens Statistieke SA het die kwartaallikse afname van 40 000 in indiensnemingsgetalle hoofsaaklik plaasgevind in die finansiële bedryf, gemeenskapsdiens, vervaardiging en vervoer.